Meeste dele van Pretoria-Oos het nou weer kragHerstelwerk aan die Mooikloof-substasie (Foto: Stad Tshwane/Twitter) Die meeste Pretoriase huishoudings wat elektrisiteit vanaf die Mooikloof-substasie in die ooste van die stad ontvang, se ligte is nou weer aan. Die kragtoevoer is Sondagaand na die Mooikloof Ridge-landgoed, die Woodhill-landgoed, The Wilds-landgoed, die Pretoria Oos-hospitaal, dele van Pretorius Park en die oorblywende dele van Moreletapark herstel. Inwoners van dié gebiede het sekerlik ’n sug van verligting geslaak nadat hulle byna twee weke lank sonder elektrisiteit gestrand gelaat is. Daar is aanvanklik gesê dat die herstelwerk nege dae sou duur ná ’n brand op 1 Desember by die substasie uitgebreek het. Onweer het egter die herstelwerk vertraag. Die Stad Tshwane sê sy spanne het deur die nag aan die kabelfoute gewerk sodat die kragtoevoer na sommige gebiede herstel kon word. Die installering van die boonste en onderste geleistange in afdeling C is intussen voltooi en die transformator-enkelkabels is buite werking gestel. Daar wag egter nog heelwat werk op die span en die munisipaliteit sal teen vanmiddag inwoners in die oorblywende gebiede beter kan inlig oor hoe lank hulle nog sonder elektrisiteit sal moet klaarkom.